**Mária Bernarda Bütlerová**, vlastným menom **Verena Bütlerová**, (\* 28. máj 1848, Auw, Švajčiarsko  – † 19. máj 1924, Cartagena, Kolumbia) bola švajčiarska mníška a zakladateľka Kongregácie františkánskych sestier misionárok Panny Márie Pomocnice. Katolícka cirkev ju od roku 2008 uznáva za svätú.

Život
-----

Verena Bütler sa narodila roľníkovi a debnárovi Heinrichovi a jeho manželke Kataríne 28. mája 1848 ako štvrtá v poradí a v ten deň bola aj pokrstená. Ako 12-ročná prijala v apríli 1860 1. sväté prijímanie. O 7 rokov neskôr, v novembri 1867, vstúpila medzi kapucínky do kláštora Maria Hilf v Altstättene, kde prijala rehoľné meno Mária Bernarda. Tu bola v roku 1880 zvolená za jeho predstavenú.

V júni 1888 spolu s ďalšími šiestimi sestrami odišla na misiu do Ekvádoru, kde založila Kongregáciu františkánskych sestier misionárok Panny Márie Pomocnice, ktorej povolanie je výchovné a charitatívne. Sestry učili a opatrovali chorých v Chone. Medzi ich ďalšie aktivity patrila duchovná a zdravotnícka pomoc všetkým sociálnym vrstvám obyvateľstva či zakladanie nemocníc. Spoločenstvo bolo uznané miestnym biskupom v roku 1912 a pápežom Piusom XI. v roku 1938.

V roku 1895 vypukla v Ekvádore revolúcia pod vedením Eloya Alfara, ktorá chcela obmedziť moc duchovenstva. Mária Bernarda bola kvôli tomu nútená utiecť z krajiny spolu s ďalšími 14 sestrami a našla útočisko u biskupa v Cartagene v Kolumbii. Tu založili ďalšie filiálne spoločenstvo, v ktorom prežila zvyšok svojho života (kongregácia sa uchytila aj v Rakúsku či Brazílii). Zomrela 19. mája 1924 po 56 rokoch zasväteného života a 38 rokoch misionárstva.

Kanonizácia
-----------

Sestra Mária Bernarda Bütlerová bola 29. októbra 1995 blahorečená Jánom Pavlom II. Podkladom k vyhláseniu bolo uznanie spontánneho uzdravenia rakoviny v mozgu dieťaťa v roku 1967 za zázrak.

Dňa 12. októbra 2008 ju pápež Benedikt XVI. vyhlásil za svätú. Cestu ku kanonizácii otvoril dekrét (v zmysle kánonického práva) z júla 2007, ktorým uznal za zázrak uzdravenie lekárky v Kolumbii, ktorá bola postihnutá chronickou obštrukčnou chorobou pľúc.

Je prvou švajčiarskou sväticou kanonizovanou od roku 1848.

Referencie
----------

1. 1 2 3   *Vatikán zajtra vyhlási štyroch nových svätých* [online]. www.tkkbs.sk, [cit. 2023-02-22]. Dostupné online.
2. ↑  Katolický týdeník. *Svatořečením proti násilí* [online]. Katolický Týdeník, [cit. 2023-02-22]. Dostupné online.
3. 1 2 3   *María Bernarda (Verena) Bütler (1848-1924) - Biography* [online]. www.vatican.va, [cit. 2023-02-22]. Dostupné online.
4. 1 2   *Bütler, Maria Bernarda* [online]. hls-dhs-dss.ch, [cit. 2023-02-22]. Dostupné online. (po francúzsky)
5. 1 2   *Bütler, Maria Bernarda* [online]. hls-dhs-dss.ch, [cit. 2023-02-22]. Dostupné online. (po francúzsky)
6. ↑   *Latinská Amerika - Ekvádor - Ekvádor* [online]. america-latina.estranky.sk, [cit. 2023-02-22]. Dostupné online.
7. 1 2   *María Bernarda Bütler* [online]. www.causesanti.va, [cit. 2023-02-22]. Dostupné online. (po taliansky)
8. 1 2  Petit Press, a.s. *Pápež svätorečil prvú Indku* [online]. svet.sme.sk, [cit. 2023-02-22]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Mária Bernarda Bütlerová**

Externé odkazy
--------------

* Informácie o sestre na stránke obce (po nemecky)
* Mary Bernard (Verena) Bütler (1848-1924)

Zdroj
-----

*Tento článok je čiastočný alebo úplný preklad článku Marie Bernarde Bütler na francúzskej Wikipédii.*

Autoritné údaje: * GND: 119316307
* ISNI: 0000000397109207
* VIAF: 292194682